Alfred Oftedal Telhaug

Alfred Oftedal Telhaug (født 25. september 1934 i Skudeneshavn, død 10. juni 2016Dødsannonse i Adresseavisen 14. juni 2016 i Oslo) var en norsk pedagog, og debattant i skolespørsmål i rundt 50 år. 

I 1958 tok han eksamen ved Oslo off. lærerskole, og i 1962 ble han mag.art. i pedagogikk ved Universitetet i Oslo med magisteravhandlingen Knut Hamsuns syn på oppdragelse og skole : en filosofisk-pedagogisk studie. I 1990 ble han dr. philos. ved Universitetet i Trondheim (senere integrert i NTNU) med avhandlingen Forsøksrådet for skoleverket – en analyse av et sentralt innovasjonsorgan.

Telhaug arbeidet som lektor i pedagogikk, først ved Trondheim offentlige lærerskole i perioden 1962–1967, og fra 1967 ved Norges lærerhøgskole i Trondheim (senere integrert i NTNU).

Gjennom hele sin karriere arbeidet han med formidling og forskning. Innenfor forskning var skolehistorie hans spesialfelt hvor han engasjerte han seg i utdanningspolitikk. Før 1960-årene var det forsket lite på dette, men han utviklet norsk utdanningspolitisk idéhistorie til å bli en viktig og respektert spesialitet.Strømnes (2004) Han var en etterspurt kommentator til den skolepolitiske utviklingen og oppnådde en viktig status som skolekommentator og utdanningskritiker.

Han ble hedret med Allforsks formidlingspris og var medlem av Det Kongelige Norske Videnskabers Selskab.
Da han gikk av for aldersgrensen i 2004, var han førsteamanuensis ved Institutt for pedagogikk og livslang læring ved NTNU. I et intervju ble det nevnt at han aldri var blitt professor. Da sa han at hans legning og begavelse ikke disponerte ham for forskning på høyt nivå. Han var først og fremst en forteller, og var glad i å forelese: «Jeg tror min formuleringsglede kanskje er større enn min erkjennelsesglede».Midtbø (2009)

Telhaug uttalte selv at han hadde en «livslang kjærlighet til idretten», og deltok ivrig i gruppen «Papirpedagogan», som brukte Bymarka sommer som vinter, til rekreasjon med et innslag av konkurranse.«Minneord». I: Adresseavisen. 16. juni 2016

 Stillinger og verv (utvalg) 
Han var medlem av Forsøksrådet for skoleverket i 1971–1974, redaktør av Norsk pedagogisk tidsskrift 1973-1981 og medlem av redaksjonen for Årbok for norsk utdanningshistorie 1985-2002.

I 1995–2000 var han leder av fagkomiteen for pedagogikk i Norges forskningsråd. I 1996 ble han medlem av OECDs ekspertgruppe for vurdering av det russiske utdanningssystemet.

 Bibliografi 
Telhaug har skrevet en rekke vitenskapelige artikler og autoritative verk innen utdanningshistorie og utdanningspolitikk.Ulleberg (2016)

 Referanser 

 Kilder 





 Eksterne lenker 
 Telhaug i Norsk biografisk leksikon

Kategori:Førsteamanuenser ved NTNU
Kategori:Norske pedagoger
Kategori:Personer fra Karmøy kommune